
Kære formand
I forbindelse med ovennævnte procedure har Udvalget om Beskæftigelse og Sociale Anliggender fået til opgave at afgive en udtalelse til Deres udvalg og vedtog at fremsende sin udtalelse i form af en skrivelse.
Udvalget om Beskæftigelse og Sociale Anliggender behandlede spørgsmålet på mødet den 25. februar 2026. På samme møde vedtog det at forelægge Budgetudvalget, som er korresponderende udvalg, nedenstående udtalelse.

Med venlig hilsen
Li Andersson


UDTALELSE
A.	der henviser til, at Belgien den 28. august 2025 indgav ansøgning EGF/2025/007 BE/Casa om økonomisk støtte fra Den Europæiske Fond for Tilpasning til Globaliseringen for Afskedigede Arbejdstagere (EGF) som følge af afskedigelser i Casa i Belgien, der var aktiv i de økonomiske sektorer, som er klassificeret under NACE rev. 2 hovedgruppe 47 (Detailhandel undtagen med motorkøretøjer og motorcykler) og 52 (Oplagrings- og pakhusvirksomhed samt støttevirksomhed i forbindelse med transport), og at afskedigelserne fandt sted i NUTS 2-regionen provinsen Antwerpen (BE21);
B.	der henviser til, at de belgiske myndigheder indgav ansøgningen med henvisning til interventionskriterierne i artikel 4, stk. 2, litra a), i forordning (EU) 2021/691, som forudsætter aktivitetsophør for mindst 200 afskedigede arbejdstagere i løbet af en fire måneders referenceperiode (i dette tilfælde fra den 6. marts 2025 til den 6. juli 2025) i en virksomhed i en medlemsstat, inklusive arbejdstagere, der er blevet afskediget af leverandører og producenter i efterfølgende produktionsled, og/eller selvstændige, hvis aktivitet er ophørt; der henviser til, at Kommissionen efter en vurdering af denne ansøgning i overensstemmelse med de gældende bestemmelser i EGF-forordningen konkluderede, at betingelserne for tildeling af økonomisk støtte fra EGF er opfyldt;
C.	der henviser til, at ansøgningen vedrører 416 afskedigede arbejdstagere (støtteberettigede modtagere), hvis aktivitet er ophørt i ovennævnte økonomiske sektorer (257 i Casa International NV (detailhandel) og 159 i Casa Logistics NV (lagervirksomhed)); 
D.	der henviser til, at Kommissionen den 6. februar 2026 vedtog et forslag til afgørelse om mobilisering af EGF til fordel for Belgien for at støtte reintegrationen på arbejdsmarkedet af 416 tiltænkte støttemodtagere; 
E.	der henviser til, at Casa omfatter to virksomheder, nemlig Casa International med 65 detailsalgssteder i hele Belgien og Casa Logistics med ansvar for oplagring og distribution til disse forretninger; der henviser til, at afskedigelserne er resultatet af de finansielle vanskeligheder, som Casa har stået over for i flere år, til dels på grund af e-handelens stærkt øgede rolle; der henviser til, at den internationale konkurrence også er blevet intensiveret, hvilket førte til, at der blev søgt om kreditorbeskyttelse i 2020; der henviser til, at Casa blev solgt til Globitas i 2021 og videresolgt til det svenske selskab AAS Retail i 2024; der henviser til, at Casa derefter igen kom i økonomiske vanskeligheder på grund af en akut likviditetsmangel, hvilket førte til ophørsudsalg i butikkerne i sommeren 2024 og tab af en række arbejdspladser i marketingsafdelingen på hovedkontoret i Olen; der henviser til, at Casa i slutningen af oktober 2024 på ny indgav en anmodning til handelsretten om seks måneders kreditorbeskyttelse med henblik på en eventuel genstart; der henviser til, at der ikke var nogen seriøse potentielle købere af virksomheden, og at Casa International og Casa Logistics blev erklæret konkurs af handelsretten i Antwerpen den 6. marts 2025, hvilket resulterede i, at 416 arbejdstagere mistede deres job; 
F.	der henviser til, at antallet af konkurser har været stigende i Belgien siden 2022; der henviser til, at mere end 11 000 virksomheder (6 323 i Flandern) blev erklæret konkurs i 2024, hvilket er det højeste tal siden 2013; der henviser til, at denne opadgående tendens er fortsat, idet 8 493 virksomheder gik konkurs mellem januar og september 2025, heraf 4 964 eller 58 % i Flandern; der henviser til, at konkurser var årsag til, at 32 566 arbejdspladser gik tabt i Belgien i 2024 og 15 351 i første halvdel af 2025, hvoraf tabet af arbejdspladser i Flandern udgør henholdsvis 59 % og 51 %; der henviser til, at omkring 18 % af de tabte arbejdspladser skete i industrien; der endvidere henviser til, at nylige omstruktureringer som f.eks. afskedigelserne hos Van Hool, Sappi og Purmo, BelGaN, Tupperware og Audi, i forbindelse med hvilke de belgiske myndigheder ansøgte om støtte fra EGF, påvirker det flamske arbejdsmarked, således at antallet af jobmuligheder i industrien er faldet;
G.	der henviser til, at Casas 63 butikker findes i Flandern og Bruxelles, men at både hovedsædet og distributionscentret ligger i Olen (provinsen Antwerpen); der henviser til, at omkring halvdelen af de berørte arbejdstagere befinder sig i Belgien, og at den anden halvdel er koncentreret i distributionscentret og hovedkontoret; der henviser til, at beskæftigelsen i Olen-regionen er blevet særlig hårdt ramt som følge af denne koncentration; der henviser til, at antallet af ledige stillinger, der indberettes til de offentlige arbejdsformidlinger – i regionen Neteland, som Olen er en del af – er faldet med 11 % i perioden juni 2024 til maj 2025 sammenlignet med de foregående 12 måneder, og at antallet af jobsøgende er steget med 7 % i august 2025 sammenlignet med april 2024;
H. 	der henviser til, at de arbejdstagere, der har mistet deres arbejde, hovedsagelig er salgsassistenter og lagermedarbejdere; der henviser til, at der stadig er mangel på arbejdskraft i detailsektoren, på trods af at antallet af ledige stillinger til direkte beskæftigelse i detailsektoren (herunder engroshandel) er faldet i Flandern i de seneste år; der henviser til, at de fleste berørte salgsassistenter derfor har en god chance for at finde arbejde; der henviser til, at det imidlertid vil være en større udfordring for de mange berørte lagermedarbejdere i distributionscentret at finde et nyt job; der henviser til, at mange jobsøgende leder efter denne type arbejde, eftersom mange af de jobsøgende ikke de rette færdigheder eller kvalifikationer (f.eks. gaffeltruck, rækketruck) og har brug for enten opkvalificering og/eller for at arbejde i en anden region eller skifte til et andet erhverv;
I.	der henviser til, at Belgien har tilkendegivet, at den samordnede pakke af individualiserede tilbud er blevet udarbejdet i samråd med arbejdsmarkedets parter, jf. artikel 7, stk. 4, i EGF-forordningen; 
J.	der henviser til, at EGF ikke må overstige et maksimalt årligt beløb på 30 mio. EUR (i 2018-priser), jf. artikel 8 i Rådets forordning (EU, Euratom) 2020/2093 af 17. december 2020 om fastlæggelse af den flerårige finansielle ramme for årene 2021-2027;
Udvalget om Beskæftigelse og Sociale Anliggender opfordrer derfor Budgetudvalget, som er korresponderende udvalg, til at indarbejde følgende forslag i det beslutningsforslag, det vedtager:
1.	minder om, at formålet med EGF er at udvise solidaritet med støttemodtagerne og yde dem støtte; mener, at den økonomiske støtte fra EGF primært bør rettes mod aktive arbejdsmarkedspolitiske foranstaltninger og individualiserede tilbud, der tager sigte på hurtigt at reintegrere støttemodtagerne i anstændig og holdbar beskæftigelse inden for eller uden for deres oprindelige aktivitetssektor; understreger vigtigheden af at gøre arbejdstagerne parate til og støtte dem i forbindelse med den hårdt tiltrængte grønne og digitale omstilling af den europæiske økonomi og det europæiske samfund; gør i den forbindelse på ny opmærksom på den vigtige rolle, som Unionen spiller, herunder gennem EGF, med hensyn til at bidrage til finansieringen af de nødvendige kvalifikationer til den retfærdige omstilling i overensstemmelse med den europæiske grønne pagt; 
2.	er enig med Kommissionen i, at betingelserne i artikel 4, stk. 2, litra a), i EGF-forordningen er opfyldt, og at Belgien derfor er berettiget til en økonomisk støtte på 1 916 733 EUR i henhold til nævnte forordning, hvilket svarer til 85 % af de samlede omkostninger på 2 254 980 EUR, og omfatter udgifterne til individualiserede tilbud på 2 168 980 EUR samt udgifter til forberedende arbejde, forvaltning, oplysning, offentlig omtale, kontrol- og rapporteringsaktiviteter på 86 000 EUR;
3.	bemærker, at Belgien har givet alle nødvendige garantier med hensyn til, at kravene i den nationale lovgivning og EU-lovgivningen vedrørende kollektive afskedigelser er blevet overholdt, og at principperne om ligebehandling og ikkeforskelsbehandling vil blive overholdt i forbindelse med adgang til de foreslåede foranstaltninger og deres gennemførelse;
4.	minder om profilen for de afskedigede arbejdstagere, hvor mere end to tredjedele af de afskedigede arbejdstagere er kvinder, og hvor ca. en tredjedel af de afskedigede arbejdstagere er over 50 år gamle, og mener, at arbejdstagerne sideløbende med presset fra arbejdsmarkedet vil have behov for yderligere skræddersyet støtte, navnlig målrettet bistand med fokus på opkvalificering og omskoling, for at hjælpe dem med at klare overgangen til beskæftigelse;
5.	understreger, at Belgien har bekræftet, at de EGF-støttede foranstaltninger ikke vil modtage økonomisk støtte fra andre af Unionens finansielle instrumenter;
6.	bemærker, at den samordnede pakke af individualiserede tilbud til de afskedigede arbejdstagere er sammensat af følgende foranstaltninger: a) taskforce (informationsmøder, der tilrettelægges af eksperter med indgående kendskab til det lokale arbejdsmarked), b) genplacering (genplaceringsforanstaltninger, der leveres i gruppesessioner eller individuelle sessioner, en indledende samtale og individuel vejledning, certificering af erhvervede færdigheder, vejledning i brugen af en digital platform til jobsøgning osv.), c) aktiv mægling, d) vejledning, e) uddannelse, efteruddannelse og omskoling, f) uddannelse på arbejdspladsen og g) jobmesse; understreger, at der i betragtning af de tiltænkte støttemodtageres alder og uddannelsesprofil bør tages hensyn til disse gruppers særlige behov, når der ydes individualiserede tilbud;
7.	understreger navnlig betydningen af artikel 7, stk. 2, i EGF-forordningen, som kræver, at den samordnede pakke tager højde for fremtidige arbejdsmarkedsperspektiver og krævede færdigheder, som er forenelige med overgangen til en ressourceeffektiv og bæredygtig økonomi, og har særligt fokus på formidling af de færdigheder, der kræves i den digitale industrielle tidsalder; glæder sig over, at pakkens IKT-uddannelse og yderligere støtte, der er planlagt inden for genplaceringstjenesterne, yder støtte til både digitale analfabeter og til dem, der har visse digitale færdigheder, og omfatter en vurdering af digitale færdigheder og bestemmelser om, at arbejdstagere kan låne en bærbar computer, modtage oplæring i, hvordan den anvendes, og få svar på deres digitale spørgsmål;
8.	minder om muligheden for særlige, tidsbegrænsede foranstaltninger inden for den samordnede pakke, hvilket bl.a. omfatter udbetaling af børnepasningsydelser som fastsat i artikel 7, stk. 2, litra b), i EGF-forordningen for at lette jobsøgendes deltagelse i de foreslåede aktiviteter.

